2021 se mullet-koning aangewysDie 2021 Mullet Cup-kampioen Nicolas Vanderkelen (4 September 2021) (Foto: Guillaume Souvant/AFP) Aanhangers van die mullet, die ikoniese en byna onverklaarbare haarsnit van die 1980’s, het ŉ nuwe held toe ŉ Belg se kort-na-lang lokke as Europa se beste aangewys is by ŉ fees in Frankryk. Of jy nou daarmee spot of spog, die mullet – die “business in the front, party in the back”-haarstyl – is meer as net ŉ haarstyl vir die 500 mense wat Saterdag die fees in Cheniers, ŉ dorpie in sentraal-Frankryk, bygewoon het. “Dis ŉ leefstyl; om vir jouself te kan lag,” sê Hubert, wat al die pad van België gereis het waar die eerste nieamptelike Europese Mullet-kampioenskap twee jaar gelede gehou is. Deelnemers het met hul styl gespog of in rye gaan staan om ŉ haarknip te kry deur professionele stiliste. Organiseerders sê daar sou baie meer mense gewees het as daar nie Covid-19-beperkings was op openbare byeenkomste nie. Dit wil voorkom of daar ŉ algemene eenstemmigheid heers dat mullets – altans vir mans – op die beste lyk wanneer die persoon ook met treffende wangbaarde, ŉ groot-liga baard of minstens ŉ snor spog. Dit wil voorkom of die pandemie moontlik die mullet ŉ hupstoot gegee het, omdat mense wêreldwyd van die afsonderingperiode gebruik gemaak het om ŉ nuwe styl te probeer. “Een van my vriende, het net vir die grap, vir iemand anders, wat bietjie depressief was, gesê hy lyk soos ŉ mulletkop – en dit is hoe ons met die idee vorendag gekom het om ŉ byeenkoms te hou,” sê Johan Detour. Sowat 100 mense het ingeskryf vir die kompetisie, maar Nicolas Vanderkelen, ŉ Belgiese vragmotorbestuurder, is uiteindelik as koning gekroon. Hy sê hy het al 20 jaar lank ŉ mullet. Hy volg Gauthier Istin van Frankryk op vir die titel. Istin het gesê hy is bly om die titel oor te dra. “Ek het ŉ paar van my hare in die trofee gesit – ek hoop die volgende kampioen doen dieselfde!”